**Uuden Ford Fiestan Active City Stop ottaa ja käsittelee 15 kuvaa silmänräpäyksessä**

* Fordin alhaisissa nopeuksissa toimiva törmäyksenestojärjestelmä tulee nyt myös uuteen Fiestaan
* Järjestelmän anturit ottavat 15 kuvaa silmänräpäyksessä ja arvioivat, hidastuuko liikenne tai onko se kokonaan pysähtynyt. Jos järjestelmä havaitsee, että törmäys on väistämätön, se jarruttaa automaattisesti.
* Fordin Active City Stop voi auttaa estämään törmäyksen auton nopeuden ollessa 15 km/h ja lieventämään törmäyksen vaikutuksia aina 30 km/h asti

**Helsinki, 5.11.2012** – Uuteen Fiestaan saatava Fordin Active City Stop -törmäyksenestojärjestelmä ottaa silmänräpäyksessä 15 kuvaa edessä näkyvästä tiestä kartoittaessaan mahdollisia törmäystilanteita.

Active City Stopissa on valon ja etäisyyden tunnistavat anturit, jotka tutkivat edessä olevaa tietä 50 kertaa sekunnissa. Se on kaksi kertaa nopeampi kuin elokuvateollisuudessa käytettävä kuvanopeus. Järjestelmä pystyy estämään törmäykset auton nopeuden ollessa alle 15 km/h. Nopeuden ollessa alle 30 km/h se pystyy vaimentamaan törmäyksen vaikutusta.

“Kaupunkialueilla tapahtuu paljon onnettomuuksia hitaissa nopeuksissa, kun kuljettaja ei havaitse edessä olevan auton pysähtymistä”, kertoo Florian Schweter (New Fiesta Active City Stop Development Engineer, Ford of Europe). “Active City Stop on lisäsilmä tilanteissa, joissa on paljon liikennettä, häiriötekijöitä ja liikenne pysähtelee.”

Pelkästään Euroopan viidessä suurimmassa maassa eli Isossa-Britanniassa, Espanjassa, Italiassa, Ranskassa ja Saksassa yli puoli miljoonaa ihmistä loukkaantuu vuosittain liikenneonnettomuuksissa, jotka tapahtuvat kaupunkialueella. Heistä noin joka kahdeksas loukkaantuu peräänajoissa, joita juuri Active City Stop pystyy joko estämään kokonaan tai ainakin lieventämään törmäyksen vaikutusta.

Active City Stop tarkkailee etäisyyttä edessä ajavaan autoon, laskee törmäysriskin pysähdyksissä olevaan tai hitaasti liikkuvaan autoon nähden ja esivalmistelee jarrujärjestelmän antamaan maksimaalisen jarrutusvoiman. Jos kuljettaja ei reagoi edessä olevaan autoon jarruttamalla tai väistöliikkeellä, järjestelmä jarruttaa, alentaa moottorin vääntöä ja aktivoi hätävilkut.

Järjestelmä tuli ensi kertaa saataville uuteen Focukseen, ja se on tilattu yli 70 000 autoon. Active City Stop on nykyisin saatavana C-MAXiin, Grand C-MAXiin ja uuteen B-MAXiin. Vuonna 2011 Focus sai sen ansiosta Euro NCAP:n erityismaininnan.

“Active City Stop tuo lisää turvallisuutta niin kuljettajalle kuin muille tiellä liikkujille”, Schweter sanoo. “Automaattinen jarruttaminen on viimeinen keino välttää törmäys. Järjestelmä on suunniteltu niin, että se ei toimi kuin tarvittaessa. Toivomme, ettei asiakkaidemme koskaan tarvitse käyttää tätä järjestelmää, mutta tieto sen olemassa olosta voi helpottaa.”

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 168 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [corporate.ford.com](http://www.corporate.ford.com)

Euroopan Ford valmistaa, myy ja huoltaa Ford-autoja 51 markkina-alueella. Sen palveluksessa työskentelee noin 66 000 henkilöä. Euroopassa toimii myös Ford Motor Credit Company ja Ford Customer Service Division sekä 22 tuotantolaitosta, joista osa on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 - samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

Oy Ford Ab

(09) 351 700

rsalin1@ford.com